Kaliňák, Robert, podpredseda vlády a minister vnútra SR (2014-07-03):
Ďakujem pekne. Vážený pán poslanec, vážené dámy poslankyne, páni poslanci, Slovenská republika prebrala od 1. júla po štvrtýkrát ročné predsedníctvo v najvýznamnejšom stredoeurópskom regionálnom zoskupení známom pod názvom Vyšehradská štvorka. Význam zoskupenia v poslednom období narastá, a to aj vďaka aktívnemu prístupu poľského a maďarského predsedníctva. Podarilo sa im naplniť rokovania konkrétnym obsahom a jeho realizácia už prináša prvé výsledky. V4 je dnes živou regionálnou štruktúrou štyroch členských krajín Európskej únie a Severoatlantickej aliancie, ktoré sa hlásia k rovnakým hodnotám. Ich spolupôsobenie vytvára priestor pre posilňovanie koordinačných a konzultačných mechanizmov s cieľom nachádzať spoločné pozície a stanoviská v aktuálnych otázkach zahraničnej, európskej politiky regionálneho rozvoja, hospodárskej a kultúrnej spolupráce. Chceme pokračovať v dobre rozbehnutých aktivitách maďarského predsedníctva. Jednou z našich priorít preto zostáva zvyšovanie energetickej bezpečnosti. V rámci uvedeného plánu sme spolu s maďarskou stranou realizovali prepojenie plynovodov a rozbehnutý je aj projekt budovania dopravných koridorov, ktoré vytvoria lepšie jadransko-baltické cestné a železničné prepojenie. Na záverečnom summite maďarského predsedníctva za účasti predstaviteľov Európskej komisie sme sa tiež dohodli, že v rámci nastávajúceho programovacieho obdobia pre eurofondy na roky 2014 – 2020 budeme zvýšenú pozornosť venovať podpore výskumu, vedy a inovácií. Slovenská republika preberá rotujúce predsedníctvo vo Vyšehradskej skupine v čase, keď V4 zažíva azda najproduktívnejšie obdobie vo svojej histórii. Počas ostatných troch rokov bolo iniciovaných niekoľko významných spoločných projektov v energetike, doprave a obrannej spolupráci, ktoré majú pozitívny vplyv na zvyšovanie životnej úrovne obyvateľstva. Cieľom nášho predsedníctva bude preto zachovať potrebnú kontinuitu a zároveň priniesť niektoré nové prvky do spolupráce štyroch krajín. Priestor vidíme napríklad v oblasti zvyšovania dynamiky hospodárskeho rozvoja a rastu konkurencieschopnosti ekonomík. Tomu zodpovedá aj motto nášho predsedníctva: „Dynamický Vyšehrad pre Európu a svet.“ Novou pridanou hodnotou spolupráce v rámci krajín V4 môže byť napríklad digitálna ekonomika, ktorá je podporovaná na európskej úrovni, poskytuje značný potenciál pre hospodársky rast, prílev zahraničných investícii a riešenie nezamestnanosti, najmä u mladých ľudí. Našim partnerom budeme chcieť predostrieť pozitívne skúsenosti Slovenska v boji proti daňovým podvodom a daňovým únikom, keďže predstavujú problém aj v regionálnom meradle a prejavili oňho záujem aj ďalšie krajiny Európskej únie, podstatne väčšie, ako sme my, a preto sa práve záujmu aj našich kolegov z V4, veľmi sa mu tešíme. Zameriame sa tiež na efektívne využitie zdrojov kohéznej politiky a štrukturálnych fondov v novom programovom období Európskej únie na projekty spoločného záujmu v energetike, doprave či na modernizáciu regionálnej infraštruktúry. Uvedené projekty predstavujú pre stredoeurópske krajiny jedinečný nástroj na podporu hospodárskeho rozvoja a tvorbu pracovných miest. Dôležitou súčasťou posilňovania konkurencieschopnosti našich ekonomík sú takisto cielené prorastové opatrenia, kde partnerom môžeme okrem iného ponúknuť pozitívny príklad vytvorenia slovenského investičného holdingu ako nového nástroja na podporu investícií. Krajiny V4 by mali zamerať zvýšenú pozornosť aj na rozvoj znalostnej ekonomiky založenej na inováciách, výskume a moderných formách vzdelávania, ako je napríklad systém duálneho vzdelávania. Budeme klásť zvýšený dôraz na koordináciu pozícií krajín V4 k dôležitým otázkam riešeným na úrovni Európskej rady, akými sú klimaticko-energetický balíček a priemyselná politika. Je nepochybne v záujme všetkých štyroch stredoeurópskych krajín zachovať svoj priemyselný potenciál s dôrazom na také odvetvia, ako napríklad oceliarsky alebo automobilový priemysel. Koncom tohto roka je plánované pozvanie predsedov vlád členských krajín Vyšehradskej štvorky na spoločný summit do Bratislavy. V rámci osvedčenej spolupráce vo formáte V4 +, čo je forma stretnutí s krajinami mimo regiónu Vyšehradskej štvorky, bude pozvaný prezident švajčiarskej konfederácie. Na budúci rok by sme radi nadviazali aj na úspešný formát schôdzky na najvyššej úrovni so strategickými partnermi Vyšehradskej štvorky Francúzskom a Nemeckom, ktorý sa po prvý raz konal v marci 2013 vo Varšave. Vážená pani predsedajúca, skončil som.